LT Europos Sąjungos oficialusis leidinys C 207/2

Pranešimas apie plieninių lynų ir kabelių, kurių kilmės šalis yra Kinijos Liaudies Respublika, Indija, Pietų Afrikos Respublika ir Ukraina, importui taikomų antidempingo priemonių tarpinės peržiūros pradžią

(2004/C 207/02)

Paskelbus pranešimą apie numatomą plieninių lynų ir kabelių, kurių kilmės šalis yra Kinijos Liaudies Respublika, Indija, Meksika, Pietų Afrikos Respublika ir Ukraina, importui taikomų antidempingo priemonių galiojimo pabaigą (1), Komisija gavo prašymą pradėti peržiūrą pagal Tarybos reglamento (EB) Nr. 384/96 (2) (toliau – pagrindinis reglamentas) 11 straipsnio 2 dalį. Prašymas pradėti peržiūrą skirtas plieninių lynų ir kabelių, kurių kilmės šalis yra Kinijos Liaudies Respublika, Indija, Meksika, Pietų Afrikos Respublika ir Ukraina (toliau – suinteresuotosios šalys), importui.

1. Prašymas pradėti peržiūrą

2004 m. gegužės 17 d. gamintojų, kurie atstovauja didesniajai visos plieninių lynų ir kabelių gamybos daliai Bendrijoje, šiuo atveju – daugiau nei 50 %, prašymą įteikė Europos bendrijos plieninių lynų pramonės ryšių palaikymo komitetas (EWRIS) (toliau – pareiškėjas).

2. Produktas

Aptariamas produktas – tai plieniniai lynai ir kabeliai, kurių kilmės šalis yra Kinijos Liaudies Respublika, Indija, Pietų Afrikos Respublika ir Ukraina (toliau – aptariamas produktas) ir kurie šio metu priskiriami šiems kombinuotosios nomenklatūros (KN) kodams ex 7312 10 82 (TARIC kodas 73121082*10), ex 7312 10 84 (TARIC kodas 73121084*10), ex 7312 10 86 (TARIC kodas 73121086*10), ex 7312 10 88 (TARIC kodas 73121088*10) ir ex 7312 10 99 (TARIC kodas 73121099*10). Šie KN kodai pateikiami tik informacijai.

3. Galiojančios priemonės

Šiuo metu galiojančios priemonės – tai Tarybos reglamentu (EB) Nr. 1796/1999 (3) nustatyti galutiniai antidempingo muitai.

4. Priežastys, dėl kurių būtina pradėti peržiūrą

Prašymas grindžiamas tuo, kad pasibaigus priemonių galiojimo laikui, dempingas vyktų ir toliau arba vėl atsinaujintų ir dėl to būtų padaryta žalos Bendrijos pramonei.

Pareiškėjas, atsižvelgdamas į pagrindinio reglamento 2 straipsnio 7 dalies nuostatas, normaliąją vertę Kinijos Liaudies Respublikai ir Ukrainai nustatė remdamasis kaina, kuri galiojo šio pranešimo 5.1 pastraipos d papunktyje minėtoje atitinkamoje rinkos ekonomikos šalyje. Prielaida apie dempingo atsinaujinimą daroma, kaip numatoma pirmesniame sakinyje, normaliąją vertę, jei tai yra Kinijos Liaudies Respublika, palyginus su aptariamo produkto eksporto kainomis jį parduodant eksportui į JAV, ir, jei tai yra Ukraina – su aptariamo produkto eksporto kainomis jį parduodant eksportui į Rusiją.

Prielaida apie dempingo atnaujinimą, jei tai yra Pietų Afrikos Respublika, grindžiama normaliąja verte, kuri buvo nustatyta atsižvelgiant į kainą šalies rinkoje, lyginant su aptariamo produkto eksporto kainomis jį parduodant eksportui į JAV.

Pareiškėjas, remdamasis pirmiau minėtais normaliosios vertės ir eksporto kainų lyginimais, iš kurių matyti, kad trys atitinkamos šalys taiko dempingą, daro prielaidą, kad tikėtina, jog dempingas vėl atsinaujintų.

Prielaida apie tai, kad Indija ir toliau taiko dempingą, grindžiama normaliosios kainos, kuri buvo nustatyta atsižvelgiant į kainas šalies rinkoje, lyginimu su aptariamo produkto eksporto kainomis į Bendriją.

Atsižvelgiant į pirmiau minėtą buvo apskaičiuota, kad dempingo marža yra didelė. Pareiškėjas tvirtina, kad yra žalingo dempingo tikimybė. Šiuo atžvilgiu pareiškėjas pateikia įrodymų, kad, jeigu būtų leista nustoti taikyti priemones, dabartinis aptariamo produkto importo lygis greičiausiai padidėtų dėl to, kad atitinkamose šalyse yra nepanaudotų pajėgumų.

Be to, pareiškėjas tvirtina, kad nestabili Bendrijos pramonės padėtis dar labiau blogėtų, jeigu būtų leista nebetaikyti priemonių, ir kad iš suinteresuotųjų šalių dempingo kainomis vėl ėmus importuoti didelius kiekius, Bendrijos pramonė vėl nukentėtų.

5. Metodika

Pasitarusi su Patariamuoju komitetu Komisija nustatė, kad yra pakankamų įrodymų priemonių taikymo pabaigos peržiūros pradžiai pagrįsti, dėl to Komisija šiuo dokumentu pagal pagrindinio reglamento 11 straipsnio 2 dalį pradeda peržiūrą.

5.1. Dempingo ir žalos tikimybės nustatymo metodika

Priemonių taikymo pabaigos peržiūra nustatoma, ar nustojus taikyti priemones ir toliau būtų vykdomas ar atsinaujintų dempingas ir tebebūtų daroma ar atsinaujintų žala, ar ne.

a) Atranka

Jeigu šiame procese dalyvauja aiškus šalių skaičius, Komisija gali nuspręsti pagal pagrindinio reglamento 17 straipsnį taikyti atranką.

i) Eksportuotojų (gamintojų) atranka Kinijos Liaudies Respublikoje

Siekiant, kad Komisija galėtų nuspręsti, ar atranka yra būtina, ir, jeigu būtų nuspręsta, jog ji yra būtina, Komisija galėtų ją atlikti, visų eksportuotojų (gamintojų) arba jų vardu veikiančių atstovų šiuo dokumentu prašoma pranešti apie save Komisijai ir per šio pranešimo 6 dalies b pastraipos i papunktyje numatytą laiką ir 7 dalyje nurodyta forma pateikti toliau nustatytą informaciją apie jų kompaniją ar kompanijas:

— pavadinimą, adresą, el. pašto adresą, telefoną ir faksą ir (arba) telekso numerius ir kontaktinį asmenį,

— apyvartą nacionaline valiuta ir aptariamo produkto kiekį (tonomis), kuris buvo parduotas eksportui į Bendriją nuo 2003 m. liepos 1 d. iki 2004 m. birželio 30 d.,

— apyvartą nacionaline valiuta ir aptariamo produkto pardavimų kiekį tonomis vidaus rinkoje laikotarpiu nuo 2003 m. liepos 1 d. iki 2004 m. birželio 30 d., kuris laikomas tyrimo laikotarpiu (toliau – TL),

— su aptariamo produkto gamyba susijusių visų kompanijų tikslų veiklos apibūdinimą,

— su aptariamo produkto gamyba ir (arba) pardavimu (eksportui ir (arba) vidaus rinkoje) susijusių visų kompanijų pavadinimus ir tikslų jų veiklos apibūdinimą (4),

— visą kitą svarbią informaciją, kuri galėtų padėti Komisijai atlikti atranką,

— nurodymą, ar kompanija arba kompanijos sutinka būti įtrauktos į atranką, nes jas įtraukus į atranką, kompanijos turėtų atsakyti į klausimyno klausimus ir sutikti, kad jų atsakymai būtų įvertinami vietoje atliekamu patikrinimu.

Be to, tam, kad gautų informaciją, kurią ji laiko būtina eksportuotojų (gamintojų) atrankai atlikti, Komisija kreipsis į eksportuojančios šalies institucijas ir visas žinomas eksportuotojų (gamintojų) asociacijas.

ii) Importuotojų atranka

Tam, kad Komisija galėtų nuspręsti, ar atranka yra būtina, ir, jei būtų nuspręsta, jog ji yra būtina, Komisija galėtų ją atlikti, visų importuotojų arba jų vardu veikiančių atstovų šiuo dokumentu prašoma pranešti apie save Komisijai ir per šio pranešimo 6 dalies b pastraipos i papunktyje numatytą laiką bei 7 dalyje nurodyta forma pateikti toliau nustatytą informaciją apie jų kompaniją ar kompanijas:

— pavadinimą, adresą, el. pašto adresą, telefoną ir faksą ir (arba) telekso numerius ir kontaktinį asmenį,

— bendrą kompanijos apyvartą eurais nuo 2003 m. liepos 1 d. iki 2004 m. birželio 30 d.,

— bendrą darbuotojų skaičių,

— tiksliai apibūdinti su aptariamu produktu susijusią kompanijos veiklą,

— į Bendrijos rinką nuo 2003 m. liepos 1 d. iki 2004 m. birželio 30 d. importuoto ir toje rinkoje perparduoto aptariamo produkto, kurio kilmės šalis yra Kinijos Liaudies Respublika, Indija, Pietų Afrikos Respublika ir Ukraina, kiekį tonomis ir vertę eurais,

— su aptariamo produkto gamyba ir (arba) pardavimu susijusių visų kompanijų pavadinimus ir tikslų jų veiklos apibūdinimą,

— visą kitą svarbią informaciją, kuri galėtų padėti Komisijai atlikti atranką,

— nurodymą, ar kompanija arba kompanijos sutinka būti įtrauktos į atranką, nes jas įtraukus į atranką, kompanijos turėtų atsakyti į klausimyno klausimus ir sutikti, kad jų atsakymai būtų įvertinami vietoje atliekamu patikrinimu.

Tam, kad gautų informaciją, kurią ji laiko būtina importuotojų atrankai atlikti, Komisija papildomai kreipsis į visas žinomas importuotojų asociacijas.

iii) Bendrijos gamintojų atranka

Atsižvelgiant į tai, kad skundui pritaria dauguma Bendrijos gamintojų, Komisija ketina ištirti žalą Bendrijos pramonei atlikdama atranką.

Tam, kad Komisija galėtų atlikti atranką, visų Bendrijos gamintojų šiuo dokumentu prašoma per šio pranešimo 6 dalies b pastraipos i papunktyje numatytą laiką pateikti toliau nustatytą informaciją apie jų kompaniją ar kompanijas:

— pavadinimą, adresą, el. pašto adresą, telefoną ir faksą ir (arba) telekso numerius ir kontaktinį asmenį,

— bendrą kompanijos apyvartą eurais nuo 2003 m. liepos 1 d. iki 2004 m. birželio 30 d.,

— su aptariamo produkto gamyba susijusių visų kompanijų tikslų veiklos apibūdinimą;

— Bendrijos rinkoje nuo 2003 m. liepos 1 d. iki 2004 m. birželio 30 d. parduoto aptariamo produkto vertę eurais,

— Bendrijos rinkoje nuo 2003 m. liepos 1 d. iki 2004 m. birželio 30 d. parduoto aptariamo produkto kiekį tonomis,

— nuo 2003 m. liepos 1 d. iki 2004 m. birželio 30 d. pagaminto aptariamo produkto kiekį tonomis,

— su aptariamo produkto gamyba ir (arba) pardavimu susijusių visų kompanijų pavadinimus ir tikslų jų veiklos apibūdinimą,

— visą kitą svarbią informaciją, kuri galėtų padėti Komisijai atlikti atranką,

— nurodymą, ar kompanija arba kompanijos sutinka būti įtrauktos į atranką, nes jas įtraukus į atranką, kompanijos turėtų atsakyti į klausimyno klausimus ir sutikti, kad jų atsakymai būtų įvertinami vietoje atliekamu patikrinimu.

iv) Galutinė atranka

Visos bet kokią svarbią su atrankos atlikimu susijusią informaciją pageidaujančios pateikti suinteresuotosios šalys turi ją pateikti per šio pranešimo 6 dalies b pastraipos ii punkte nustatytą laiką.

Galutinę atranką Komisija ketina atlikti pasitarusi su suinteresuotosiomis šalimis, kurios pranešė apie pageidavimą būti įtrauktomis į atranką.

Į atranką įtrauktos kompanijos į klausimyno klausimus turi atsakyti per šio pranešimo 6 dalies b pastraipos iii punkte nustatytą laiką ir turi bendradarbiauti atliekant tyrimą.

Jeigu bendradarbiavimas neatitiko nustatytų reikalavimų, Komisija pagal pagrindinio reglamento 17 straipsnio 4 dalį ir 18 straipsnį savo išvadas gali grįsti turimais faktais. Šiais faktais pagrįstos išvados suinteresuotajai šaliai gali būti mažiau palankios kaip paaiškinama šio pranešimo 8 dalyje.

b) Klausimynai

Siekdama, kad būtų surinkta informacija, kurią ji laiko būtina savo tyrimui, Komisija klausimynus nusiųs į atranką įtrauktai Bendrijos pramonei ir visoms gamintojų asociacijoms Bendrijoje, į atranką įtrauktiems Kinijos Liaudies Respublikos eksportuotojams (gamintojams), į atranką įtrauktiems Indijos, Pietų Afrikos Respublikos ir Ukrainos eksportuotojams (gamintojams), visoms eksportuotojų (gamintojų) asociacijoms, į atranką įtrauktiems importuotojams, visoms skunde nurodytoms importuotojų asociacijoms ir suinteresuotųjų eksportuojančių šalių institucijoms.

c) Informacijos rinkimas ir posėdžiai

Visos suinteresuotosios šalys kviečiamos išdėstyti savo nuomonę, nurodyti ne tik klausimynuose nustatytą informaciją ir pateikti paremiančius įrodymus. Ši informacija ir paremiantys įrodymai Komisiją turi pasiekti šio pranešimo 6 dalies a pastraipos ii punkte nustatytu laiku.

Be to, Komisija gali išklausyti suinteresuotąsias šalis, jeigu jos pateikia prašymą, įrodantį, kad tas prašymas yra pagrįstas ypatingomis priežastimis, dėl kurių tos šalys turėtų būti išklausytos. Šis prašymas turi būti įteiktas šio pranešimo 6 dalies a pastraipos iii punkte nustatytu laiku.

d) Rinkos ekonomikos šalies pasirinkimas

Atliekant ankstesnį tyrimą Indija buvo pasirinkta tinkama rinkos ekonomikos šalimi, kad būtų nustatyta Kinijos Liaudies Respublikai ir Ukrainai taikytina normalioji vertė. Dabar pareiškėjas šiam tikslui siūlo pasirinkti JAV. Suinteresuotosios šalys kviečiamos šio pranešimo 6 dalies c pastraipoje nustatytu laiku pateikti savo pastabas, ar pirmiau minėta šalis yra tam tinkama.

5.2. Procedūra Bendrijos interesui įvertinti

Pagal pagrindinio reglamento 21 straipsnį ir tuo atveju, jeigu patvirtinama tikimybė, kad dempingas ir žala tęsis ir toliau, sprendžiama, ar ir toliau taikant priemones arba nustojus taikyti tas priemones nebūtų pažeisti Bendrijos interesai. Dėl šios priežasties Bendrijos pramonė, importuotojai, įgaliotosios asociacijos, įgaliotieji naudotojai ir įgaliotosios vartotojų organizacijos, jeigu jos įrodo, kad jų veikla iš tikrųjų yra susijusi su aptariamu produktu, šio pranešimo 6 dalies a pastraipos ii punkte nustatytu laiku gali pranešti apie save ir pateikti Komisijai informaciją. Šalys, kurios veikė pirmiau minėtame sakinyje nustatyta tvarka, gali prašyti svarstymo, nurodydamos konkrečias priežastis, patvirtinančias, kodėl tos šalys turėtų būti išklausytos iki šio pranešimo 6 dalies a pastraipos iii punkte nustatyto termino. Turėtų būti pabrėžta, kad į visą pagal 21 straipsnį pateiktą informaciją atsižvelgiama tik tada, jeigu ją pateikiant nurodomi faktais pagrįsti įrodymai.

6. Terminai

a) Bendrieji terminai

i) šalims klausimynui paprašyti

Visos suinteresuotosios šalys, nebendradarbiavusios atliekant tyrimą, po kurio buvo įvestos dabar peržiūrimos priemonės, turėtų kuo greičiau paprašyti klausimyno, tačiau ne vėliau nei 15 dienų nuo šio pranešimo paskelbimo Europos Sąjungos oficialiajame leidinyje;

ii) šalims pranešti apie save ir pateikti užpildytą klausimyną ir bet kokią kitą informaciją

Visos suinteresuotosios šalys, jeigu atliekant tyrimą turi būti atsižvelgiama į jų pareiškimus, per 40 dienų nuo šio pranešimo paskelbimo Europos Sąjungos oficialiajame leidinyje, jeigu nenustatyta kitaip, turi apie save pranešti kreipdamosi į Komisiją, išdėstyti savo nuomonę ir pateikti užpildytą klausimyną arba bet kokią kitą informaciją. Atkreipiamas dėmesys į tai, kad galimybė pasinaudoti didesne dalimi pagrindiniame reglamente nustatytų procedūrinių teisių priklauso nuo to, ar šalis praneša apie save per pirmiau minėtą laikotarpį.

Į atranką įtrauktos kompanijos atsakymus į klausimyną turi pateikti per šio pranešimo 6 dalies b pastraipos iii punkte nustatytą laiką;

iii) posėdžiai

Visos suinteresuotosios šalys taip pat gali prašyti, kad Komisija jas išklausytų per tą patį 40 dienų laikotarpį.

b) Specialus atrankai nustatomas terminas

i) 5.1 dalies a pastraipos i punkte, 5.1 dalies a pastraipos ii punkte ir 5.1 dalies a pastraipos iii punkte nustatyta informacija Komisiją turėtų pasiekti per 15 dienų nuo šio pranešimo paskelbimo Europos Sąjungos oficialiajame leidinyje, atsižvelgiant į tai, kad Komisija ketina tartis su suinteresuotosiomis šalimis, sutikusiomis, jog būtų įtrauktos į galutinę atranką per 21 dieną nuo šio pranešimo paskelbimo Europos Sąjungos oficialiajame leidinyje;

ii) visą kitą 5.1 dalies a pastraipos iv punkte nurodytą su atranka susijusią informaciją Komisija turi gauti per 21 dieną nuo šio pranešimo paskelbimo Europos Sąjungos oficialiajame leidinyje;

iii) šalių, kurios buvo įtrauktos į atranką, atsakymus į klausimyną Komisija turi gauti per 37 dienas nuo pranešimo apie tai, kad šalis yra įtraukta į atranką, gavimo.

c) Specialus terminas rinkos ekonomikos šaliai pasirinkti

Tyrime dalyvaujančios šalys gali pageidauti pareikšti pastabas dėl to, ar JAV, kuri, kaip minėta šio pranešimo 5.1 dalies d pastraipoje, numatyta rinkos ekonomikos šalimi Kinijos Liaudies Respublikos ir Ukrainos atžvilgiu nustatant normaliąją vertę, yra tinkama šiam tikslui. Šias pastabas Komisija turi gauti per 21 dieną nuo šio pranešimo paskelbimo Europos Sąjungos oficialiajame leidinyje.

7. Raštiški paaiškinimai, atsakymai į klausimyną ir susirašinėjimas

Visus paaiškinimus ir prašymus suinteresuotosios šalys turi pateikti raštu (ne elektronine forma, jeigu nenurodyta kitaip) ir su jais turi būti nurodomas suinteresuotosios šalies pavadinimas, adresas, elektroninio pašto adresas, telefonas ir faksas ir (arba) telekso numeriai. Visi slapti raštiški paaiškinimai, įskaitant šiame pranešime prašomą informaciją, atsakymai į klausimyną ir suinteresuotųjų šalių atsiųsta korespondencija ženklinami užrašu „Ribotam naudojimui“ (5) ir pagal pagrindinio reglamento 19 straipsnio 2 dalį pirmiau minėtų dokumentų pateikiama ne ribotam naudojimui skirta versija, kuri ženklinama užrašu „SUINTERESUOTOMS ŠALIMS TIKRINTI“.

Komisijos adresas korespondencijai:

European Commission Directorate General for Trade Directorate B Office: J-79 5/16 B-1049 Brussels Faksas (+32 2) 295 65 05 Teleksas COMEU B 21877

8. Vengimas bendradarbiauti

Jei kokia nors suinteresuotoji šalis nustatytu laikotarpiu atsisako suteikti prieigą prie būtinos informacijos arba kitaip jos nepateikia ar iš esmės trukdo tyrimui, teigiamas ar neigiamas išvadas, atsižvelgiant į turimus faktus, galima padaryti pagal pagrindinio reglamento 18 straipsnį.

Jeigu nustatoma, kad kokia nors suinteresuotoji šalis pateikė neteisingą arba klaidinančią informaciją, į tą informaciją neatsižvelgiama ir pagal pagrindinio reglamento 18 straipsnį galima naudotis turimais faktais. Jeigu suinteresuotoji šalis vengia bendradarbiauti arba bendradarbiauja tik iš dalies, ir dėl to išvados yra grindžiamos turimais faktais pagal pagrindinio reglamento 18 straipsnį, rezultatas tai trečiajai šaliai gali būti ne toks palankus, palyginti su tuo, kuris būtų nustatytas, jeigu ji būtų bendradarbiavusi.

9. Tyrimo dėl priemonių pabaigos peržiūros tvarkaraštis

Tyrimas dėl priemonių taikymo pabaigos peržiūros pagal pagrindinio reglamento 11 straipsnio 5 dalį bus baigtas per 15 mėnesių nuo šio pranešimo paskelbimo Europos Sąjungos oficialiajame leidinyje.

(1) OL C 272, 2003 11 13, p. 2.

(2) OL L 56, 1996 3 6, p. 1, su paskutiniais pakeitimais, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(3) OL L 217, 1999 8 17, p. 1.

(4) Dėl „susijusių kompanijų“ apibrėžimui skirtų rekomendacijų žr. Komisijos reglamento (EEB) Nr. 2454/93 dėl Bendrijos muitinės kodekso įgyvendinimo 143 straipsnį (OL L 253, 1993 10 11, p. 1).

(5) Šis užrašas nurodo, kad dokumentas skirtas tik vidiniam naudojimui. Dokumentas yra apsaugotas pagal Europos Parlamento ir Tarybos reglamento (EB) Nr. 1049/2001 4 straipsnį (OL L 145, 2001 5 31, p. 43). Jis yra slaptas pagal Tarybos reglamento (EB) Nr. 384/96 19 straipsnį (OL L 56, 1996 3 6, p. 1) ir PPO Susitarimo dėl GATT 1994 VI straipsnio įgyvendinimo 6 straipsnį (Antidempingo susitarimas).